

VLADA REPUBLIKE HRVATSKE

Zagreb, 9. siječnja 2025.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ured za zakonodavstvo |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Izvješće o provedbi Plana zakonodavnih aktivnosti za 2024. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 13. stavka 1. Zakona o instrumentima politike boljih propisa („Narodne novine“, broj 155/23.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_ 2025. donijela

**Z A K L J U Č A K**

1. Prihvaća se Izvješće o provedbi Plana zakonodavnih aktivnosti za 2024. godinu, u tekstu koji je Vladi Republike Hrvatske dostavio Ured za zakonodavstvo aktom, KLASA: 022-02/24-04/02, URBROJ: 50501-8/1-25-12, od 3. siječnja 2025.

2. Izvješće iz točke 1. ovoga Zaključka objavit će se na mrežnim stranicama Vlade Republike Hrvatske i na mrežnim stranicama Ureda za zakonodavstvo.

3. Zadužuje se Ured za zakonodavstvo da o ovom Zaključku obavijesti nadležna tijela državne uprave.

KLASA:

URBROJ:

Zagreb,

PREDSJEDNIK

 mr.sc. Andrej Plenković

**O B R A Z L O Ž E N J E**

Na prijedlog Ureda za zakonodavstvo (u daljnjem tekstu: Ured), Vlada Republike Hrvatske donijela je Plan zakonodavnih aktivnosti Vlade Republike Hrvatske za 2024. godinu (u daljnjem tekstu: Plan za 2024. godinu) na 277. sjednici održanoj 11. siječnja 2024. godine.

Na temelju dostavljenih podataka stručnih nositelja o promjenama dinamike izvršavanja preuzetih obveza, Ured je tijekom izvještajnog razdoblja pratio je provedbu Plana za 2024. godinu.

U okviru Plana za 2024. godinu bilo je planirano ukupno 95 prijedloga zakona, od kojih je za 5 prijedloga zakona bilo potrebno provesti postupak procjene učinaka propisa.

Na kraju izvještajnog razdoblja, ukupno je iz Plana za 2024. godinu provedeno 63 prijedloga zakona, što čini 66% planiranih zakonskih prijedloga. Predmetno izvješće, također, sadrži podatke u odnosu na prijedloge zakona izvan Plana za 2024. godinu, kojih je u izvještajnom razdoblju bilo ukupno 46.

Ukupno je u 2024. godini utvrđeno na sjednicama Vlade 109 prijedloga zakona u prvom čitanju i u hitnom postupku.

Postupak procjene učinaka propisa u 2024. godini proveden je za dva prijedloga zakona iz Plana za 2024. godinu i još za 21 prijedlog zakona izvan Plana za 2024. godinu.

Pored naprijed navedenog, a radi cjelovitosti izvještavanja, predmetno izvješće sadrži informaciju o broju konačnih prijedloga zakona (53) u proceduri drugog čitanja, kao i o trendovima provedbe planova zakonodavnih aktivnosti od 2013. do 2024. godine.

U skladu s odredbom članka 13. stavka 1. Zakona, prema kojoj Ured izvješćuje Vladu Republike Hrvatske o provedbi plana zakonodavnih aktivnosti, predlaže se donošenje Zaključka kojim se prihvaća Izvješće o provedbi Plana za 2024. godinu.